T1548.9
Exported from Holy-Writings.com on 2026-06-19 - 1 clipping

舍利弗阿毘曇論姚秦罽賓三藏曇摩耶舍共曇摩崛多等譯(9)

9 大品舍利弗阿毘曇論問分大品第九

問曰：

幾大？

答曰：四。

何等四？

地、水、火、風大。

云何地大？

二地大，內地大、外地大。

云何內地大？

若身內別堅受堅，骨齒爪髮毛、妍膚肌皮筋、脾腎肝肺心、腸胃大腸小腸、大腹小腹糞穢，此身及餘內受堅，名內地大。

云何外地大？

外非受堅，銅鐵鉛錫白鑞、金銀真珠琉璃珂貝璧玉珊瑚、錢性寶貝珠、沙石土鹹鹵石、糞掃灰土地、草木枝葉莖節，及餘外非受堅，名外地大。

如是內地大、外地大，名地大。

云何水大？

二水大，內水大、外水大。

云何內水大？

身內受水，膩涎癊、膽肝肪髓腦、脂𖙽涕唾膿血小便，及餘身內受水潤等，名內水大。

云何外水大？

若外水膩非受，蘇油生酥、蜜黑石蜜、乳酪酪漿、醪酒甘蔗酒蜜酒，及餘外水膩非受，名外水大。

如是內水大、外水大，名水大。

云何火大？

二火大，內火大、外火大。

云何內火大？

身內火受熱，若熱、能令熱、身熱內燋，若服食飲等消，及餘身內別受火，名內火大。

云何外火大？

外火非受熱，火熱日熱珠熱、舍熱牆熱山熱、穀氣熱草熱木熱、牛𑱁糞熱，及餘外火熱非受，名外火大。

如是內火大、外火大，名火大。

云何風大？

二風大，內風大、外風大。

云何內風大？

身受風，上風下風、依節風攣躄風骨節遊風、出息入息風，餘內別受風，名內風大。

云何外風大？

外風非受，東風南風西風北風、雜塵風不雜塵風、冷風熱風、黑風旋嵐風動地風，及餘外風非受，名外風大。

如是內風大、外風大，名風大。

四大，幾色、幾非色？

一切色。

四大，幾可見、幾不可見？

一切不可見。

四大，幾有對、幾無對？

一切有對。

四大，幾聖、幾非聖？

一切非聖。

四大，幾有漏、幾無漏？

一切有漏、一切有愛、一切有求、一切當取、一切有取、一切有勝。

四大，幾受、幾非受？

一切二分或受或非受。

云何地大受？

地大若內，名地大受。

云何地大受？

地大業法煩惱所生報我分攝，名地大受。

云何地大非受？

外地大，名地大非受。

水、火、風大亦如是。

四大，幾有報、幾無報？

一切無報。

四大，幾心、幾非心？

一切非心。

四大，幾心相應、幾非心相應？

一切非心相應。

四大，幾心數、幾非心數？

一切非心數。

四大，幾緣、幾非緣？

一切非緣。

四大，幾共心、幾不共心？

一切不共心、一切不隨心轉。

四大，幾業、幾非業？

一切非業。

四大，幾業相應、幾非業相應？

一切非業相應。

四大，幾共業、幾非共業？

一切不共業、一切不隨業轉。

四大，幾因、幾非因？

一切因。

四大，幾有因、幾無因？

一切有因、一切有緒、一切有緣、一切有為。

四大，幾知、幾非知？

一切知，如事知見。

四大，幾識、幾非識？

一切識，如事識；一切了，如事知見。

四大，幾斷智知、幾非斷智知？

一切非斷智知。

四大，幾修、幾非修？

一切非修。

四大，幾證、幾非證？

一切證，如事知見。

四大，幾善、幾不善、幾無記？

一切無記。

四大，幾學、幾無學、幾非學非無學？

一切非學非無學。

四大，幾報、幾報法、幾非報非報法？

一切二分或報或非報非報法。

云何地大報？

地大受，名地大報。

云何地大報？

地大業法煩惱所生報我分攝，名地大報。

云何地大非報非報法？

外地大，名地大非報非報法。

水、火、風大亦如是。

四大，幾見斷、幾思惟斷、幾非見斷非思惟斷？

一切非見斷非思惟斷。

四大，幾見斷因、幾思惟斷因、幾非見斷非思惟斷因？

一切三分或見斷因或思惟斷因或非見斷非思惟斷因。

云何地大見斷因？

若見斷法報地大，名地大見斷因。

云何地大思惟斷因？

思惟斷因法報地大，是名地大思惟斷因。

云何地大非見斷非思惟斷因？

善法報地大非報非報法，名地大非見斷非思惟斷因。

水、火、風大亦如是。

四大，幾欲界繫、幾色界繫、幾無色界繫、幾不繫？

一切二分或欲界繫或色界繫。

云何地大欲界繫？

欲漏有漏地大，名欲界繫。

云何地大色界繫？

色漏有漏地大，名色界繫。

水、火、風大亦如是。

四大，幾過去、幾未來、幾現在？

一切三分或過去或未來或現在。

云何地大過去？

地大生已滅，名過去。

云何地大未來？

地大未生未出，名未來。

云何地大現在？

地大生未滅，名現在。

水、火、風大亦如是。
-- T1548.9 — Taisho Tipitaka (CC0-1.0)